‘บูพา’บุกประกันสุขภาพกวาดคนไทยล้านราย
บูพาฯ บุกตลาดประกันสุขภาพเต็มสูบ ตั้งเป้าอีก 8 ปีฐานลูกค้าแตะ 1 ล้านราย เบี้ยรับ 8,000 ล้าน
16 ม.ค. 2556

บูพาฯ บุกตลาดประกันสุขภาพเต็มสูบ ตั้งเป้าอีก 8 ปีฐานลูกค้าแตะ 1 ล้านราย เบี้ยรับ 8,000 ล้าน
นายแอนดริว วอง กรรมการผู้จัดการ บริษัท บูพา ประกันสุขภาพ (ประเทศไทย) เปิดเผยว่า แผน 8 ปีของบริษัทตั้งเป้าที่จะมีลูกค้า หรือจำนวนสมาชิกทำประกันสุขภาพกับบริษัท 1 ล้านราย จากปัจจุบันประมาณ 2.5 แสนราย และมีเบี้ยรับรวม 8,000 ล้านบาท จากปี 2555 ประมาณ 1,800 ล้านบาท หรือเพิ่มขึ้น 40% ซึ่งเป็นงบที่ยังไม่ผ่านการตรวจสอบ ส่วนปี 2556 ตั้งเป้าหมายเบี้ยรับรวมเพิ่มขึ้น 20% จากอุตสาหกรรมที่คาดว่าจะเพิ่มขึ้น ประมาณ 10-15% 
ทั้งนี้ เนื่องจากคนไทยเริ่มเห็นว่าค่าใช้จ่ายในการรักษาพยาบาล และการเจ็บป่วยเป็นส่วนหนึ่งของความเสี่ยงในชีวิต ซึ่งไม่เฉพาะคนในกรุงเทพฯ เท่านั้น แต่ความต้องการของประชาชนในต่างจังหวัดมีแนวโน้มเพิ่มขึ้นอย่างต่อเนื่อง และมีความเข้าใจประโยชน์ของประกันสุขภาพมากขึ้น โดยสะท้อนผ่านลูกค้าที่โทรเข้ามาซื้อจะระบุชัดว่าต้องการกรมธรรม์ชื่ออะไร และสังคมไทยมีความเข้าใจว่าซื้อประกันสุขภาพอย่างเดียวได้ โดยไม่ต้องซื้อควบกับประกันชีวิต
สำหรับกลยุทธ์ในการขยายตลาด จะพัฒนาราคาเบี้ยประกันภัยที่คนส่วนใหญ่เข้าถึงมากขึ้น โดยมีเป้าหมายให้ผู้ที่มีรายได้ 1.5 หมื่นบาทต่อเดือนซื้อได้ ใช้ระบบผ่อนรายเดือนไม่มีดอกเบี้ยเข้ามาเป็นเครื่องมือ ผู้ที่อายุน้อยเบี้ยขั้นต่ำเริ่มที่ 6,000 บาทต่อปี คุ้มครอง 2 แสนบาท ผ่อนเดือนละ 600 บาท ซึ่งถือว่าต่ำมากเมื่อเทียบกับค่าบริการอินเทอร์เน็ตรายเดือน และปีนี้มีแผนจะเปิดสาขาใหม่ในต่างจังหวัดอีก 4-6 แห่ง จากเดิมเปิดปีละ 1-2 แห่ง